KIRJALLINEN KYSYMYS E-3903/00

esittäjä(t): Erik Meijer (GUE/NGL) komissiolle

(13. joulukuuta 2000)

Aihe: Maatalouden kasvinsuojeluaineina käytettyjen hermomyrkkyjen lasten aivoille aiheuttamat vahingot

1. Onko komissio tietoinen, että vihannesten ja hedelmien kasvatuksessa kasvien suojelemiseksi käytetyt torjunta-aineet vahvistuvat yhdistyessään ihmisravinnossa muihin aineisiin ja että ne voivat vaikuttaa ihmisen hermojärjestelmään aivojen kehitystä vahingoittaen?

2. Voiko komissio vahvistaa sen, että Euroopan unionin nykyisessä lainsäädännössä, kun siinä määritellään kyseisten myrkkyjen sallittuja enimmäismääriä elintarvikkeissa, on lähtökohtana kunkin myrkyn erikseen aiheuttama vaikutus, mutta että siinä ei kiinnitetä riittävästi huomiota eri myrkkylajien yhdistelmien aiheuttamiin seurauksiin?

3. Voiko komissio vahvistaa myös sen, että Euroopan unionin nykyisessä hermomyrkkyjä koskevassa lainsäädännössä ei oteta huomioon lasten suurempaa herkkyyttä kyseisille aineille, toisin kuin Yhdysvaltain tiukemmissa normeissa?

4. Voiko komissio vahvistaa suurten alankomaalaisten järjestöjen (Consumentenbond ja Stichting Natuur en Milieu) toimeenpanemien tutkimusten tulokset, joiden mukaan Kreikasta ja Italiasta peräisin olevissa rypäleissä on keskimäärin neljästä viiteen myrkkylajia, joista keskimäärin yksi on hermomyrkky, mikä merkitsee sitä, että runsas kolmannes kyseisten valtioiden rypäleistä ei kelpaa yhdysvaltalaisten normien mukaan lasten ravinnoksi ja että ranskalaisten omenien kohdalla tilanne on samankaltainen?

5. Mitä toimia komissio aikoo toteuttaa estääkseen hermomyrkkyjen pilaamien vihannesten ja hedelmien myynnin ja päästäkseen siihen, että Euroopan unionissa sovellettavista normeista tehdään yhtä tiukat kuin nykyisin Yhdysvalloissa käytössä olevista normeista?

(Lähde: Kuluttajan opas, 48. vuosikerta, numero 12, joulukuu 2000.)

David Byrnen komission puolesta antama vastaus

(17. huhtikuuta 2001)

Komissio on tietoinen siitä, että erilaisten hyödykkeiden kuluttaminen voi johtaa jäämien kumulatiiviseen kertymiseen, mutta katsoo nykyisen kasvinsuojelutuotteita koskevan lupajärjestelmän varmistavan riittävät turvallisuusmarginaalit varsinkin kun elintarvikkeissa olevien jäämien tosiasiallista tasoa tämän lisäksi seurataan jatkuvasti.

Komissio vahvistaa, että elintarvikkeissa olevia torjunta-aineiden jäämiä koskeva nykyinen sääntelyjärjestelmä perustuu kaikista ravintolähteistä saatavien yksittäisten aktiivisten aineiden määriä koskevaan arvioon. Komissio ei yhdy arvoisan parlamentin jäsenen näkemykseen, jonka mukaan järjestelmässä ei kiinnitetä riittävästi huomiota eri myrkkylajien yhdistelmien aiheuttamiin seurauksiin, koska nämä seuraukset otetaan huomioon aina kun käytettävissä olevat hyväksyttävät menetelmät sen sallivat. Näitä menetelmiä tarkastellaan jatkuvasti ja komissio edistää aktiivisesti niiden kehittelyä.

Komissio ei yhdy kysyjän näkemykseen vaan vakuuttaa hänelle, että eurooppalaiset standardit eivät ole yhtään löyhempiä kuin amerikkalaiset standardit. Riskinarviointi käsittää sekä varsinaisen riskin että sille altistumisen, ja arvioinnin tuloksena saatava turvallisuuden taso määritellään noudattaen varovaista menettelyä, jossa tämän laskelman molemmat muuttujat yhdistetään. Vaikka amerikkalainen riskinarviointi voi toisinaan olla eurooppalaista varovaisempaa, altistumista koskevat eurooppalaiset arviot ovat puolestaan amerikkalaisia varovaisempia. Komissio ottaa lasten erityisen tilanteen huomioon täysimääräisesti antaessaan tätä alaa koskevia standardeja.

Koska komissiolla ei ole käytettävissään kaikkia tarvittavia taustatietoja, se ei voi ottaa kantaa alankomaalaisten järjestöjen (Consumentenbond ja Stichting Natuur en Milieu) julkaisemiin tietoihin. Komissio on kuitenkin tietoinen siitä, että Alankomaiden terveys-, sosiaali- ja urheiluministeriön asiantuntijat ovat arvioineet julkaistut tiedot ja todenneet, että niissä esitetyt päätelmät ovat harhaanjohtavia eivätkä vastaa käytettyjä tietoja. Kansallisten tahojen ja yhteisön välisten seurantaohjelmien tulokset, jotka koskevat viljoissa, hedelmissä ja vihanneksissa olevien torjunta-aineiden jäämiä, osoittavat, että jäämien määrä 98 prosentissa otetuista näytteistä ei ylitä yhteisön standardeissa määriteltyjä arvoja. Tapauksissa, joissa jäämän enimmäismäärä ylitetään ja joiden yleisyys vastaa amerikkalaisia havaintoja, terveys ei arvioiden mukaan vaarannu. Komissio ja jäsenvaltiot pyrkivät kaikin keinoin edelleen supistamaan liiallisia jäämiä.

Yhteisön ja kansallisten tahojen ylläpitämien seurantaohjelmien avulla saadaan tietoa jäämien enimmäismäärien noudattamisesta, ja tätä tietoa käytetään hyväksi pantaessa asiaa koskevaa lainsäädäntöä täytäntöön. Lisäksi komissio kehittää yhdenmukaistettuja suuntaviivoja parantaakseen entisestään jäsenvaltioiden toimintaa kasviperäisissä elintarvikkeissa olevien jäämien enimmäismäärien laiminlyöntien ilmoittamiseksi nopean hälytysjärjestelmän avulla. Näin varmistetaan aiempaa johdonmukaisempi toiminta ja kaikille yhteisön alueella asuville kuluttajille samantasoinen suojelu.